**Public Capacity søger konsulent til at servicere virksomheder, der ansætter ukrainske medarbejdere.**

**Virksomheden**

**Public Capacity servicerer og supporterer virksomheder, som ansætter ukrainere og andre nationaliteter, så det er nemt at have stabile og kompetente medarbejdere.**

Public Capacity er 2. aktør til kommuner og har som sin kerneopgave at hjælpe borgere i selvforsørgelse og sikre, at disse fastholdes i job. Derudover har vi også en opgave i at servicere virksomheder, der vælger at ansætte ukrainere, så ansættelsesforholdet forbliver succesfuldt for både virksomheden og for ukraineren. Vi har en virksomhedsportefølje pt. på knap 300 virksomheder, som har brug for vores service relateret til HR, organisation og forretningsudøvelse, ledelse mv.

**Opgaven**

Opgaven relaterer sig til såvel det gode jobmatch – at få ukrainere i beskæftigelse såvel som at rekruttere ukrainere til virksomheder, som har eller ønsker at ansætte ukrainere. Derfor vil din tilgang også være med afsæt i virksomhedernes behov med fokus på vigtigheden af at skabe gode løsninger i samarbejdet med virksomhederne.

Opgaven er at jobmatche ukrainere med virksomheder og derudover at sikre, at det gode jobmatch forbliver en succes for såvel ukraineren og virksomheden som helhed. Der er et særlig fokus på at servicere virksomhederne

Din opgave som konsulent vil da være at hjælpe ukrainerne med at finde det rette job via følgende:

* Opsøge og modne virksomheder til at ansætte en eller flere ukrainere, som en del af deres løsning for at kunne bevare markedsandele og vækste.
* Være proaktiv i kontakten til virksomheder, sætte sig ind i virksomheders behov for at få et jobmatch til at ske og som følge heraf understøtte en ansættelse.
* Undervise på individ- og gruppeniveau i at udarbejde CV og ansøgninger, samt gøre brug af Joblog, Jobnet, Jobportaler, jobsøgning via sociale medier, mv.
* Coache den enkelte ukrainer ift. jobmatch, ansøgninger, jobsamtaler, m.m.
* Medvirke i jobsamtaler sammen med den enkelte ukrainer ved behov

Når ansættelse er gennemført vil der være HR-relaterede opgaver som eksempelvis:

* Understøtte onboarding af ukraineren eksempelvis med introduktion af arbejdsopgaver og arbejdets udførelse, så det bliver i overensstemmelse med virksomhedens behov og kerneopgave.
* Opfølgning og udvikling af arbejdsforholdet, i tæt samarbejde mellem lederen og den ukrainske medarbejder samt andre interessenter eksempelvis kolleger og kunder.
* Ledelsessparring i relation til at have en ukrainsk medarbejder, og hvad det betyder af nye perspektiver i virksomheden samt mestring heraf. Også relateret til de øvrige medarbejdere i virksomhederne
* Understøtte hverdagsmestring for ukrainere på jobbet og livet uden for virksomheden, da det også har betydning i relation til at have en stabil medarbejder.
* Tæt samarbejde med tolke samt sparring relateret til ukraineren og dennes arbejdsplads.

**Om dig**

Vi forestiller os, at du er business-orienteret og har en teoretisk samt faglig ballast eksempelvis som cand. merc., erhvervspsykolog eller en anden relevant bachelor- eller kandidatuddannelse. Du har et godt virksomhedsnetværk og tæft for at begå dig i virksomheder/erhvervslivet. Måske du har erfaring med at arbejde med mennesker gerne i relation til private virksomheder, samt erfaring indenfor HR-området, organisation og ledelse. Det kan også være, at du er nyuddannet og søger dit første konsulentjob, hvor du kan få noget praktisk erfaring.

Du er systematisk i dit arbejde, omhyggelig i forhold til dokumentation og forberedelse af dine opgaver samt opfølgning på og afslutning af disse. Du er struktureret og god til at organisere din hverdag og arbejdsopgaver. Du har kendskab til eller vilje til at sætte dig ind i lov om aktiv beskæftigelsesindsats, lov om aktiv socialpolitik og integrationsloven.

Som person er du dynamisk, initiativrig, selvstændig i opgaveløsning, kundeorienteret, udadvendt, faglig stærk samt god til at kommunikere. Du brænder for at skabe resultater, er god til at lytte og kan argumentere for dine synspunkter. Det betyder meget, at du er optaget af, hvad der sker på den erhvervs-, velfærds- og samfundspolitiske dagsorden, så du kan se, hvad der er nyttig af trends og bevægelser i samfundet, som har betydning for, at vi kan være på forkant med udviklingen og dermed være en attraktiv samarbejdspartner for virksomheder.

Du skal være i stand til og indstillet på at kunne kommunikere på engelsk, da det kan vise sig nødvendigt i forbindelse med tolkning.

Du må gerne have øje for, hvordan vi kan bruge teknologiske løsninger på en pragmatisk måde, så det understøtter virksomhedernes, ukrainernes og vores arbejde i forhold til at nå i mål med et succesfuldt jobmatch.

**Arbejdets udførelse**

Arbejdsstedets udførelse er geografisk primært i Stevns, Køge og Faxe kommuner. Der vil være forventning om, at du ligeledes løser ad hoc opgaver på vores øvrige lokationer samt at du har fremmøde på vores kontor i Risskov 1-2 gange om måneden.

Stillingen er til besættelse snarest og gerne senest 01.06.24. Stillingen er på 30 eller 37 timer pr. uge. Det er en nødvendighed, at du har bil til rådighed.

*Yderligere information om Public Capacity kan læses på hjemmesiden* [*www.public-capacity.dk*](http://www.public-capacity.dk)

*Spørgsmål kan rettes til direktør Lone Vieland Mortensen 24678024.*